‘Geldprobleme’ lei tot tragedieArgieffoto (Foto: imgkid.com) ŉ 60-jarige man het Woensdag glo twee mense geskiet voor hy homself om die lewe gebring het. Kapt. Johan Rheeder, polisiewoordvoerder, het gesê die voorval het in Bethelsdorp, suid van Port Elizabeth, plaasgevind. Volgens Rheeder het die man, Ronald Vogelstruis, glo geweldige finansiële stres ervaar oor die aankoop van ŉ eiendom. “Volgens die man se vrou was hy nie in ŉ goeie finansiële posisie nie en het hy ook nie vandag goed gevoel nie,” het Rheeder gesê. Rheeder het gesê Vogelstruis het na bewering omstreeks 06:00 na sy bure naby die Broadway-winkelsentrum gegaan en lukraak op die twee mans, onderskeidelik 40 en 52 jaar oud, begin skiet. Hulle is gewond en moes na ŉ hospitaal geneem word vir behandeling. Die motief vir die skietery is onbekend. “Ná dié voorval het hy ŉ ander vuurwapen gaan haal en na sy broer se huis gegaan wat sowat ŉ kilometer verder was. Niemand was by die huis nie en hy het homself daarin toegesluit.” Die polisie is na die toneel en het vir twee en ŉ half uur probeer om Vogelstruis te oortuig om uit die huis te kom. Rheeder het gesê die polisie het omstreeks 09:00 ŉ skoot in die huis hoor afgaan. Die polisie ondersoek twee sake van poging tot moord en ŉ doen ŉ geregtelike doodsondersoek. Die polisie het ook beslag gelê op twee geregistreerde vuurwapens.